text: El Ple aprova un catàleg pels usos que es pot donar a les masies de Mataró | Mataró Ràdio
  El Ple aprova un catàleg pels usos que es pot donar a les masies de Mataró
  Dll, 28/12/2015 - 16:09
  Mataró dóna llum verda al Pla especial de masies i cases rurals. Aquest document cataloga i ordena els possibles usos de 84 de les 200 edificacions ubicades al sòl no urbanitzable de la ciutat. Un dels objectius és permetre nous usos relacionats amb activitats turístiques i socials d'aquestes masies, sempre i quan no perdin el caràcter agrícola i forestal. També es pretenen regular les possibles obres de rehabilitació, ordenar l'espai de l'entorn de les masies per millorar la integració paisatgística eliminant construccions auxiliars que ja no s'utilitzen com per exemple galliners en desús. El catàleg té una fitxa individual per a cadascuna de les 84 masies, cases, conjunts o edificacions singulars, amb la descripció informativa, els paràmetres d'ordenació i les condicions d'ús i edificació.
  Les masies que formen part d'aquest catàleg destaquen pel seu valor arquitectònic, històric, ambiental, paisatgístic i social, i són posteriors al 1956. Aquests criteris els dicta la Comissió Territorial d'Urbanisme, que creu que en un àmbit tan transformat com el Maresme i amb una quantitat d'edificacions en sòl no urbanitzable tan elevada, l'elecció dels elements a catalogar ha de ser restrictiva. Per aquest motiu, explica Núria Calpe, no es poden incloure les construccions posteriors al 1956.
  Un cop aprovat el text refós del Pla Especial, el document urbanístic queda pendent per la seva aplicació, de la conformitat per part de la Generalitat.